Boer gevonnis wat renosterhoring sonder permit verkoopDie horing waarop die Valke beslag gelê het. (Foto: Valke) ŉ Boer van Mpumalanga is drie jaar tronkstraf of ŉ boete van R10 000 opgelê nadat die Middelburg-streekhof hom daaraan skuldig bevind het dat hy vyf van sy wettige renosterhorings sonder ŉ permit verkoop het. Kapt. Dineo Sekgotodi, woordvoerder van die Valke, het gesê Deon Cornelius (48), ŉ bekende boer in die streek, moet ook ŉ bykomende boete van R50 000 aan die Mpumalanga-parkeraad betaal. Genl.maj. Zodwa Mokoena, die Valke se provinsiale hoof, het die ondersoekspan en die Nasionale Vervolgingsgesag (NVG) vir hul werk geloof. “Ons glo dit gaan ŉ les wees vir ander wat wildlewe-verwante misdade pleeg dat hul dae getel is.” Cornelius is in 2018 reeds by die ondersoek betrek nadat die Valke in Mpumalanga inligting opgevolg het oor ŉ verdagte van Gauteng wat renosterhorings by Cornelius koop sonder dat hy permit het om dit te koop of te vervoer. Die Valke en lede van die polisie se honde-eenheid het ŉ perseel dopgehou waar dié verdagte glo sou opdaag. In die vroeë oggendure van 5 Januarie 2018 het die polisie toegeslaan, die voertuig deursoek en die horing van ŉ witrenoster wat met kabelbinders aan die onderstel van die voertuig vasgemaak is, gevind. Dit was nagenoeg R175 000 werd. ŉ Kontantbedrag van R699 129 is ook gevind en twee Chinese burgers, Yansen Feng en Lui Li Hong, is in hegtenis geneem. Sowat ŉ week later is nog twee betrokkenes, Joseph Albertus du Plessis en Susanna Johanna du Plessis, in Bloemfontein as deel van dieselfde ondersoek in hegtenis geneem. Deon Cornelius. (Foto: Valke) Cornelius se inhegtenisneming het kort daarna gevolg en hy is aangekla vir oortreding van natuurbewaringswetgewing omdat hy die horings sonder ŉ permit verkoop het. Hy is Maandag gevonnis. Die twee Du Plessis-verdagtes is aangekla van die onwettige handel in ŉ bedreigde spesie en is twee jaar gelede al gevonnis tot ŉ boete van R20 000 of tronkstraf van twee jaar. Die saak teen Feng is ook in 2018 reeds afgehandel. Hy is aangekla van die onwettige handel van ŉ bedreigde spesie en is ŉ boete van R60 000 of ses maande tronkstraf opgelê. ŉ Verdere 18 maande tronkstraf is vir vyf jaar opgeskort. Hy moes ook R1 miljoen aan ŉ renosterbewaringsorganisasie betaal. Hong is aangekla vir die onwettige besit van ivoor, die onwettige besit van dwelms en onwettige immigrasie. Sy is ŉ boete van R60 000 of twee jaar tronkstraf opgelê.